13. juni 2021: Fest med flammende nachspiel

* Forrige sesjon: 6. juni 2021: En invitasjon

Gruppen gjør sine siste forberedelser til festen hos Matthias Blucher. Werner får etter noen timer venting hjelp i det lokale Shallya-tempelet til å få fjernet den lilla hånden sin - og kan puste lettet ut og slippe å bruke hansker for første gang på ett år. Han ender også opp med å gi noen penger til en liten tiggergutt, som gjør store øyne når han får se hvor mye penger Werner har i portemoneen sin. Etter helbredelsen får Werner vite av presten i tempelet at han bør være forsiktig med å gi penger til de små barna; de er som regel løpegutter for byens kriminelle nettverk.

Ishamael fullfører handlingen sin, og ender opp med et flamboyant antrekk han skal ha med seg på festen hos Bluchers. Johann selger unna litt verdifulle saker, og tjener godt på det, før han også oppgraderer garderoben for kvelden. Tiberius nøyer seg med å kjøpe noen utdaterte finklær til kveldens store begivenhet.

Mens eventyrerne beveger seg rundt i byen merker de at det bare er to samtaleemner blant folk på gaten; den nye etterforskningen av Wittgenstein-slottet, og kveldens store fest. Alle sladrer og prater om hvem som skal komme, hva som skal serveres og hvilke gaver Blucher-paret kan ende opp med. Gjennom dagen ankommer det båter og vogner med mat, drikke og gjester til den store festen.

Når det nærmer seg klokken 7 gjør gruppen seg klare, og alven får praiet en skikkelig flott vogn til å ta dem opp til festen. Bluchers herregård ligger i utkanten av Worlitz, på en svær tomt med stor inngjerdet hage. Spillerne havner i en krangel med Bluchers tjenere ved ankomsten, da alven insisterer på å ha med seg sverdet sitt inn på festen ("kan du ikke se at det er en del av antrekket mitt, din tufs?". Når gruppen til slutt kommer seg inn oppdager de at ikke så mange andre faktisk er der kl 7, og det tar noen timer med kanapeer og smådrinker før festen er i gang. Når det først skjer blir festen en miserabel affære for eventyrerne. Max Wagner dukker opp og forsøker å introdusere gruppen til flere på festen, men gjengen vår er mildt sagt uinteressant for de fleste der. Kvelden forløper med bare en liten kontakt med Blucher, noen drinker, en sang av alven og et møte med Rudolf Meier. Meier er den eneste tilstede som virker like utilpass som dem. En prat med ham får frem at han ble drevet ut av business av Blucher-familien og ekteskapet med Steinhäger-familien gjorde at han gikk konkurs i Nuln da store mengder vin fra Bretonnina flommet inn i byen.

Ved midnatt er festen over og gruppen vår trekker tilbake mot båten, med Ishamael og Tiberius på en liten snurr. De blir imidlertidig raskt edru for det neste som skal skje...

... for når de nærmer seg havnen ser de et oransje lys på horisonten; noe brenner i havnen. Eventyrerne legger på sprang og runder et hjørne i Blucher-familiens kaiområde - og ser sin egen båt stå i full fyr. Folk med bøtter og pumper stresser rundt i havnen for å prøve å slukke flammene - og eventyrerne kaster seg inn i dramaet. Semirhage løp rundt havnen og kastet magi mot vannet, som bidro med å slukke brannen fra sjøsiden. Werner kastet seg inn i flammene på dekk og fikk hugget ned den brennende masten, mens resten av gruppen bisto med å slukke brannen fra styrbord side mot havnen.

Til slutt ble brannen slukket og spillerne står nå sammen med formann Klaus, som var sentral i slukkearbeidet. Alle er dekket i sot og svette og lurer alle på: Hva skjedde?

* Neste sesjon: September 2021: Pirater!